FI Euroopan unionin virallinen lehti C 8/1

LAUSUNTO nro 5/2008

ehdotuksesta neuvoston asetukseksi Euroopan yhteisöjen muuhun henkilöstöön sovellettavien palvelussuhteen ehtojen muuttamisesta

(2009/C 8/01)

EUROOPAN YHTEISÖJEN TILINTARKASTUSTUOMIOISTUIN, joka

ottaa huomioon Euroopan yhteisön perustamissopimuksen ja erityisesti sen 283 artiklan,

ottaa huomioon Euroopan yhteisöjen erioikeuksista ja vapauksista tehdyn pöytäkirjan ja erityisesti sen 13 artiklan,

ottaa huomioon 14. marraskuuta 2008 tehdyn komission ehdotuksen (1),

ottaa huomioon neuvoston tilintarkastustuomioistuimelle esittämän, ehdotusta koskevan lausuntopyynnön, jonka tilintarkastustuomioistuin vastaanotti 19. marraskuuta 2008,

ottaa huomioon, että komission ehdotuksen tarkoituksena on, että Euroopan yhteisöjen muuhun henkilöstöön sovellettavia palvelussuhteen ehtoja muutetaan siten, että niihin lisätään uutena henkilöstöryhmänä Euroopan parlamentin jäsenten valitsemat ja Euroopan parlamentin kanssa työsopimuksen tehneet ”parlamentin jäsenten avustajat”, jotka työskentelevät Strasbourgissa, Brysselissä ja Luxemburgissa sijaitsevissa parlamentin toimipaikoissa (2),

ON ANTANUT SEURAAVAN LAUSUNNON:

1. Tilintarkastustuomioistuin suhtautuu myönteisesti ehdotukseen, jonka tarkoituksena on parlamentin jäsenten avustajia koskevien yhteisten sääntöjen avulla varmistaa avoimuus, syrjimättömyys ja oikeusvarmuus. Ehdotus mukailee tilintarkastustuomioistuimen edellistä, samasta aiheesta antamaa lausuntoa nro 6/98 (3), jossa tilintarkastustuomioistuin ehdotti, että parlamentin jäsenten avustajat voisivat muodostaa täysin uuden, yhteisöissä sopimussuhteisena työskentelevien toimihenkilöiden ryhmän, jolla olisi omat palvelussuhteen ehtonsa. Lisäksi ehdotuksessa käsitellään seuraavia tilintarkastustuomioistuimen useaan otteeseen kritisoimia tekijöitä (4): tilintarkastustuomioistuin on jo aiemmin huomauttanut sovellettavassa sääntelykehyksessä esiintyvistä puutteista ja ennen kaikkea korostanut tarvetta hyväksyä säännöt, joiden avulla varmistetaan, että toimitetut palvelut perustellaan ja dokumentoidaan asianmukaisesti.

2. Tilintarkastustuomioistuin panee merkille, että komission ehdotuksen mukaisesti parlamentin on vahvistettava sisäisellä päätöksellä parlamentin jäsenten avustajien palkkaamista koskevat määräykset ja yksityiskohtaiset soveltamissäännöt, joiden mukaisesti avustajien oikeuksia ja velvoitteita koskevien henkilöstösääntöjen 11–26 a artiklan säännöksiä sovelletaan soveltuvin osin. Kyseisiä sisäisiä päätöksiä vahvistettaessa olisi pidettävä mielessä, että soveltamissäännöissä on mahdollista vahvistaa kriteerejä, jotka ohjaisivat hallintoa harkintavallan käytössä, tai täsmentää hieman epäselviksi jääneiden henkilöstösääntöihin sisältyvien määräysten soveltamisalaa. Henkilöstösääntöjen soveltamisalaa ei kuitenkaan voida kaventaa täsmentämällä termejä, jotka jo ovat selkeitä (5).

3. Jos ehdotettu järjestelmä hyväksytään, parlamentin yksiköiden työmäärä lisääntyy lyhyen ajan kuluessa. Riskinä on, että tämä vaikuttaa kielteisesti toimien laillisuuteen ja asianmukaisuuteen sekä hallinnollisten ja taloudellisten tietojen luotettavuuteen. Näin ollen tilintarkastustuomioistuin suosittaa, että asianomaiset parlamentin yksiköt ryhtyvät tarvittaviin toimiin varmistaakseen, että luotettavien ja vaikuttavien menettelyjen ja järjestelmien suunnittelu, testaus ja täytäntöönpano tapahtuu ajallaan ja että saataville asetetaan uuden järjestelmän oikea-aikaiseen, luotettavaan ja tehokkaaseen hallinnointiin tarvittavat resurssit.

Tilintarkastustuomioistuin on hyväksynyt tämän lausunnon Luxemburgissa 11. joulukuuta 2008 pitämässään kokouksessa. Tilintarkastustuomioistuimen puolesta Vítor Manuel DA SILVA CALDEIRA presidentti

(1) KOM(2008) 786 lopullinen, 14. marraskuuta 2008.

(2) Ehdotus ei koske henkilöitä, jotka avustavat Euroopan parlamentin jäsentä jäsenvaltiossa, josta hänet on valittu. Tilintarkastustuomioistuin panee kuitenkin merkille, että parlamentti on edelleen kehittänyt kyseisiä paikallisia avustajia koskevaa sääntelykehystä. Tarkoituksena on korjata järjestelmän puutteet ja hyväksyä säännöt, jotka tulevat voimaan vuoden 2009 alussa alkavan Euroopan parlamentin vaalikauden ensimmäisenä päivänä.

(3) Lausunto hyväksyttiin tilintarkastustuomioistuimen Luxemburgissa 23. syyskuuta 1998 pitämässä kokouksessa. Sitä ei ole julkaistu EUVL:ssä.

(4) Ks. vuosikertomus varainhoitovuodelta 2006, kohta 10.12 ja vuosikertomus varainhoitovuodelta 2007, liite 11.2.

(5) Asia T-75/89 Anita Brems vastaan Euroopan yhteisöjen neuvosto (Oikeustapauskokoelma 1990, s. II-899, kohta 29).